Foto’s: Duisende ruk op om teen Sasol te betoogStakende Sasol-werkers en lede van die gemeenskap tydens ŉ protesoptog in Secunda, Mpumalanga (6 September 2018). Foto: Reint Dykema Duisende stakende Sasol-werknemers het Donderdag tydens ŉ protesaksie by Secunda in Mpumalanga hul stem laat hoor teen die maatskappy se Khanyisa-personeelaandeleskema waarvan wit werknemers uitgesluit word. Dié protesaksie vorm deel van Solidariteit-lede by Sasol se voortgesette staking wat reeds Maandag begin het. Solidariteit eis dat wit werknemers wel by die aandeleskema ingesluit word. Ingevolge fase 2 van Khanyisa sal swart werknemers by Sasol R500 000 aandele by die maatskappy ontvang, terwyl wit werknemers, ongeag hul posisie of diensrekord by Sasol, geensins aan die fase mag deelneem nie. Sasol meen dat die aandeleskema deel is van die maatskappy se transformasieplan en ten doel het om die ongeregtighede van die verlede reg te stel. Solidariteit meen egter dat Sasol se beleid in ’n suiwer rassebeleid van uitsluiting ontaard het. Dirk Hermann, bestuurshoof van Solidariteit, het in reaksie op Donderdag se protesaksie gesê werkers het vandag deur middel van hul voete hul stem laat hoor. “Wat Sasol doen, is onregverdig teenoor werkers wat aan die maatskappy help bou het en deur al die jare lojale en getroue werkers was. Duisende werkers het vandag met die staking gesê: Genoeg is genoeg,” het Hermann gesê. Stakende Sasol-werkers en lede van die gemeenskap tydens ŉ protesoptog in Secunda, Mpumalanga (6 September 2018). Foto: Reint Dykema Volgens Hermann het die gemeenskap ook in groot getalle opgedaag en hulle by die stakers aangesluit om so ook hul steun aan die werknemers te wys en saam met hulle protes aan te teken. “Werkers is met rede kwaad omdat hulle deur Sasol op ŉ suiwer rasgebaseerde beginsel uitgesluit word en die gemeenskap het vandag gewys dat hulle saam met die werkers kwaad is en bereid is om hul stem te laat hoor vir dit wat hulle glo reg en billik is,” het Hermann gesê. “Die feit dat die gemeenskap en almal wat deur hierdie onbillikheid geraak word, so standpunt inneem vir dit waarin hulle glo, is ongelooflik bemoedigend. Dit wys hier is ŉ lewendige gemeenskap wat ook bereid is om standpunt in te neem. Hierdie aksie gee ons moed en energie.” Maroela Media het vroeër berig Solidariteit het ook ŉ skrywe aan die New Yorkse Aandelebeurs (NYSE), waarvan Sasol deel is, gerig oor die maatskappy se personeelaandeleskema. In die brief versoek Solidariteit die aandelebeurs om aan sy mandaat te voldoen om gesonde openbare beleid te beskerm en die gepaste stappe oor die saak te doen.